Stredoslovenský kraj

Stredoslovenský kraj bol kraj na Slovensku od 11. apríla 1960 do 18. decembra 1990 (okrem 1.7.1969 - dec. 1970). Zaberal asi 35 percent rozlohy Slovenska. Rozkladal sa v strednej časti Slovenska a bol najrozsiahlejším krajom v celom Česko-Slovensku.

Na severozápade susedil so Severomoravským krajom, na severe s Poľskom, na juhu s Maďarskom, na západe so Západoslovenským krajom a na východe s Východoslovenským krajom. Krajským mestom bola Banská Bystrica, umiestnená v rámci kraja východnejšie než najväčšie mesto Žilina. Koncom 70. rokov bola však Banská Bystrica ešte tesne najväčším mestom kraja so 66 000 obyvateľmi. Druhá Žilina mala 63 000 a tretím najväčším mestom bol Martin s 57 000 obyvateľmi.

1. júla 1969 boli kraje na Slovensku zrušené, ale už 28. decembra 1970 boli obnovené. 

Stredoslovenský kraj bol najviac členitým krajom v Česko-Slovensku. Jeho severnú hranicu tvorili Javorníky, Beskydy, Roháče a Západné Tatry. Krajskú hranicu so západným Slovenskom tvorili pohoria Pohronský Inovec, Vtáčnik a Štiavnické vrchy. Až na územie Východoslovenského kraja zasahovalo Slovenské rudohorie a Nízke Tatry. Najvyšším vrchom kraja bola Bystrá (2 248 m) v Západných Tatrách. Najnižšie položenou oblasťou kraja bola Juhoslovenská kotlina v okolí Dudiniec () a povodie rieky Ipeľ. Severné oblasti kraja odvodňovala rieka Váh s prítokmi Orava a Kysuca. Dlhým údolím medzi Nízkymi Tatrami a Slovenským rudohorím preteká rieka Hron, ktorá sa v Banskej Bystrici stáča smerom na juh do Zvolena, kde opäť mení smer, tentokrát na juhozápad.

Kraj mal v roku 1978 rozlohu 17 976 km² a 1 492 144 obyvateľov. Priemerná hustota zaľudnenia kraja bola 83 obyvateľov/1 km².

Kraje boli na Slovensku zrušené s účinnosťou od 19. decembra 1990. Po vzniku samostatnej Slovenskej republiky v roku 1993 sa začalo pracovať na novom administratívnom usporiadaní štátu. Od 1. júla 1996 vzniklo na Slovensku 8 nových krajov. Na území bývalého Stredoslovenského kraja vznikol Žilinský kraj a Banskobystrický kraj. Bývalé okresy Považská Bystrica a Prievidza pripadli Trenčianskemu kraju. Došlo aj k výrazným územným zmenám v štruktúre okresov. Mnohé mestá sa po novom stali sídlami okresov.

Okresy 
 Okres Banská Bystrica: Okres Banská Bystrica, Okres Brezno 
 Okres Čadca: Okres Čadca, Okres Kysucké Nové Mesto
 Okres Dolný Kubín: Okres Dolný Kubín, Okres Námestovo,Okres Tvrdošín 
 Okres Liptovský Mikuláš: Okres Liptovský Mikuláš, Okres Ružomberok
 Okres Lučenec: Okres Lučenec, Okres Poltár
 Okres Martin: Okres Martin, Okres Turčianske Teplice
 Okres Považská Bystrica: Okres Ilava, Okres Považská Bystrica, Okres Púchov Priradenie k Trenčianskemu kraju
 Okres Prievidza: Priradenie k Trenčianskemu kraju
 Okres Rimavská Sobota: zmeny iba v počte obcí
 Okres Veľký Krtíš: bez zmeny
 Okres Zvolen: Okres Detva, Okres Krupina, Okres Zvolen
 Okres Žiar nad Hronom: Okres Banská Štiavnica, Okres Žarnovica, Okres Žiar nad Hronom
 Okres Žilina: Okres Bytča, Okres Žilina

Zdroj 

Kraje na Slovensku (od roku 1960)